**Puterea deznădejdii**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cu ochii-nchişi, cu faţa-n vântul rece,

pe ţărmul unei lumi atât de rea,

te rogi ca, dintre-ai tăi, să nu mai plece,

chiar dacă sunt sătui de viaţă grea.

Au tot plecat: la cer, în ţări străine,

s-au înrobit, cumva, pe la oraş;

au vrut mai mult, au vrut să fie bine,

şi v-au lăsat icoana lor chezaş.

Iar tu şi fraţii tăi rămaşi acasă

în grija celor aplecaţi de ani,

aveţi o pâine-n plus, acum, pe masă,

şi un pustiu în jur, ca cei orfani.

Te rogi, nu să se-ntoarcă, să rămână

măcar aceştia care, încă, sunt,

iar vocea ta abia de mai îngână:

“… şi dă-mi putere, Doamne, să te-nfrunt!”